送范子鎮
作者：黄裳
朝代：宋

paragraphs: 東南有人不可攀，生輕義重人所難。
此風彫落不復見，得公今日如芝蘭。
千人忽墮風濤間，義氣有感心生寒。
以情論法不可枉，使法可枉吾寧閒。
兼遺物己爲虛舟，遂授此屬還平流。
相逢鷹犬顔何厚，劍水閩山公不朽。
有恩流到墓中魂，無累乞尋林下友。
得官西去心膽雄，帳下將軍望公久。
此生義在公無慚，未到青雲空白首。
男子屈伸當有時，行置長纓遠夷脰。
浩歌一闋公臨政，馬上東風曲堤柳。
卯酒醺醺吹復醒，纖毫謾引無中有。
灑然得句誰其酬，寄我須煩置郵走。